**Ποιήματα**

Ποίηση: Λέξη αυθύπαρκτη, αδούλωτη, γεμάτη νόημα, πρόσωπα και συναισθήματα. Ξυπνά μνήμες, ίσως και στιγμές που δεν θέλησε ο εαυτός μας να τις αφήσει στη φθορά του χρόνου. Προερχόμαστε από αυτή, δημιουργηθήκαμε και ζούμε χάρη σ’ αυτή. Αποτελεί μια ωραιοποιημένη πολλές φορές συναισθηματικά φορτισμένη εικόνα ενός κόσμου που θέλει να εκφραστεί μέσα από εμάς, ενός κόσμου που προσπαθούμε να προσεγγίσουμε και να γνωρίσουμε. Ένας παράδεισος που βλασταίνει από μέσα μας. Το έδαφος γόνιμο καρποφόρο από τις ωφέλιμες και θεϊκές βροχές της άνοιξης, από αυτές που φέρνει ο Μάης. Έτοιμο για σπορά. Αυτή είναι και η ψυχή μας και ίσως ο αγώνας μας. Αγώνας προς τη γνώση της ύπαρξης και την ολοκλήρωση του χαρακτήρα. Πέρα όμως από την προσπάθεια προσέγγισης ενός όρου τόσο ολοκληρωμένου και γεμάτου ιδεολογικά, και ταυτόχρονα τόσο αχανούς που μπορεί να σε πλανέψει, ίσως θα ήταν καλύτερο να προσεγγίσω την έννοια ποίηση κάπως ποιο υποκειμενικά. Ποίηση για εμένα είναι ν’ ανοίγεις παλιά σου χαρτιά και να διαβάζεις σκέψεις και ιδέες. Να γελάς και να κλαις με την καθημερινότητα της ζωής σου. Να βλέπεις σε κάθε ποίημα,με το πέρασμα των σελίδων μια άλλη αλλιώτικη μορφή, διαφορετική και συνεχώς εξελισσόμενη. Ξύπναγαν αισθήματα και αναμνήσεις από τα γραφόμενα ενός παιδιού που μεγάλωσε, ενός ιδιότροπου εφήβου που θέλησε να μιλήσει αν όχι φανερά, τουλάχιστον έμμεσα, για ένα γνωστό αλλά και βαθιά άγνωστο κόσμο. Τις εμπειρίες της στιγμής και του χρόνου που άλλοτε ωρίμαζαν και πότε πότε αποτυπώνονταν άγουρες σ’ ένα χαρτί μ’ ένα μολυβί και ένα κουβάρι συναισθήματα που ήθελαν και απαιτούσαν να τα ξεμπλέξω. Αλλά όχι, ποιος θέλει κάτι τέτοιο; Ποιος είναι αυτός που αναζητά καθάρια συναισθήματα; Η φύση μας το ξέρει.

Εικόνες

Ευσεβείς και μεγάλες στέκονται οι εικόνες

και αγίους καταπονημένους κουβαλούν.

Ανθρώπους που αναρωτιούνται ακόμη

αν τα θαύματα τους, τους έκαναν ξεχωριστούς.

Αλλά συνέχεια κάθονται θλιμμένοι

στο ξύλο που τους κλείνει ερμητικά.

Αυτό το ξύλο που τους έκανε αγίους

με σώμα αλλά χωρίς ψυχή δίχως μιλιά.

Ένα ξύλο ξερό .

Μια ύλη ψυχρή μα καλοτεχνημένη

με καντήλια μεγάλα

που τρεμοπαίζουν στου καντηλανάφτη τη ματιά.

Μα οι άγιοι ακόμα εκεί συνεχίζουν

να κοιτούν τους ανθρώπους

και να αναρωτιούνται τι τους έκανε ξεχωριστούς

τι τους έκανε σεβαστά είδωλα

στους ασεβείς και αμαρτωλούς πόθους των ανθρώπων .

Αλλά ποτέ δεν ομιλούν

γιατί όποιοι μίλησαν κάηκαν

και όποιοι επαναστάτησαν αφορίσθηκαν.

Τι ήσυχες που στέκουν οι εικόνες.

Μεγάλες και ευσεβείς .

Οι διανοούμενοι

Χωρίς ασώτους η κοινωνία δεν προχωρεί

οι αμαρτίες τους γεννούν διαμάντια.

Την αλήθεια αναζητούν

σαν προμηθείς

στους ανθρώπους να τη δώσουν

τούτη τη θεϊκή αλήθεια.

Αλλά στο τέλος τιμωρούνται

και σαν μεσσίες σταυρώνονται

στης αλήθειας το σταυρό.

Με το αίμα τους σώνουν

τους απίστους .

Σε βράχους δένονται.

Όρνεα τους ορμούν

για να κατασπαράξουν την αστείρευτη

δύναμη της σκέψης τους,

την δύναμη της αλήθειας που γεννούν.

Άσωτοι γιοι χωρίς πατέρες

στις ξενιτιές γυρνούν

να διαδώσουν το πολυπόθητο αμάρτημα

του φωτός της ψυχής και του πνεύματος.

Εχάθησαν οι θεοί.

Μονοί και αβοήθητοι περιμένουν τον αδερφό

να τους απορρίψει πάλι .

Ποιος ξέρει το μέλλον αυτών

των φωτισμένων μεγάλων και μικρών για πολλούς ανθρώπων .

Υποταγή

Σιώπησε. Ίσως κάνεις σκέψεις

που θα πληγώσουν τον κόσμο

στον οποίο ζεις.

Ίσως ξεριζώσεις αλήθειες

που ο άνεμος άφησε.

Σιώπησε. Μη σκεφτείς.

Μη δεις .

Μόνο άκουσε την μελωδία των φωνών

που σε διατάζουν.

Μην ξυπνήσεις.

Γιατί το ξύπνημα

ίσως είναι άγριο για πολλούς

που κοιμούνται ακόμη

και σκληρό για τους άλλους

που ραίνουν με νανουριτά το νου.

Μην μιλήσεις θα είναι πολύς

ο δρόμος της φυγής

και πικρά τα αισθήματα

του κυνηγημένου.

Ακολούθα πιστά

τα μεγάλα βήματα αυτών

που άφησες να σου μάθουν

το δρόμο του ψεύδους ν’ ακολουθείς

και την αλήθεια να κατακρίνεις .

Σκλάβος

Σιώπησε για άλλη μια φορά.

Ρίξε φαρμάκι στο έδαφος

για να μη φυτρώσουν

της αλήθειας τα ζιζάνια

που τόσο σε πονούν

και σου γδέρνουν τη ζωή.

Κατέβασε το κεφάλι και αποδέξου

τις αλυσίδες που δέχτηκες

για να σε δέσουν.

Ίσως νιώσεις ασφαλής στης μάζας

τη θαλπωρή και την αγάπη.

Ίσως βρεις τον δρόμο

στο ν’ ανήκεις κάπου.

Ίσως δεν νιώσεις τον ξεριζωμό

που δέρνει άλλους

που έμαθαν να περπατούν ελεύθεροι

με όπλα τους το πνεύμα.

Ίσως δεν είσαι από αυτούς.

Ίσως δεν γεννήθηκες σαν αυτούς.

Έτσι τουλάχιστον σου είπαν

να σκύβεις το κεφάλι.

Αμνοί

Κοινωνίες ξερές, αίμα αναζητούν για να ξυπνήσουν από τον βαθύ ύπνο.

Οι πονεμένοι νεκροί κείτονται δίχως λεπτά ξεκούρασης ,έτοιμοι να αναστηθούν για ένα αγώνα που έπεται .

Οι φωνές ζέστες, κόκκινα πνεύματα, ζωηρά φιλιά στις πορείες .

Χέρια σφιχτά δεμένα , σώματα ξένα αγκαλιασμένα με οικειότητα , μπρος στα τέρατα και στον φόβο που επιβάλουν οι καιροί.

Μουσκεμένοι, μόνοι, αδέλφια ιδρωμένα , κεφάλια και πλευρά χτυπημένα.

Βλέμματα που τρέμουν το αίμα μα δεν φοβούνται , δεν φοβούνται τον θάνατο που τους έταξαν.

Δόντια άσπρα, χαμόγελα άγρια , στήθια γεμάτα αέρα νιότης .

Δεν λυγίζουν, μα κλαίνε και ποτίζουν του δρόμου την καυτή άσφαλτο.

Αγριολούλουδα ξεπετάγονται .

Αγρία κρίνα που βάφτηκαν κόκκινα μέσα στη λασπουριά του δρόμου.

Αφόρετα παπούτσια λερώθηκαν , καθαρές ψυχές αμαυρώθηκαν μα ζητούν κάθαρση.

Με φωνές μεγάλες , με τα χέρια ψηλά , με βήματα που χαράζουν δρόμους στα βουνά των Πόλεων είναι έτοιμοι προς την ανάσταση της νεκρής ελευθερίας .

Είναι έτοιμοι αψηφώντας τις εντολές του εαυτού , αψηφώντας τον θάνατο σαν αμνοί στων λύκων την φωλιά.

Είναι πολλοί τώρα.

Είναι τόσοι που και ο θάνατος τους φοβάται

Ποιος σας είπε πως οι αγριομέλισσές πεθαίνουν μετά το κέντρισμα;

Ποιος σας είπε πως η μνήμη ξεχνά ;

Είναι έτοιμοι εδώ και καιρό με συνείδηση καθάρια με μνήμη ξεκούραστη και μάτια ορθάνοιχτα .

Είναι έτοιμοι προς θυσία οι αμνοί των κοινωνιών.

Αμπέλια

Κράτα τη λέξη σε αγαπώ .

Δεν είναι ώρα ακόμα για μεγάλα συναισθήματα.

 Άσε το κλίμα να μεγαλώσει. Άσε το αμπέλι να καρποφορήσει. Τα σταφύλια να γλυκάνουν από το αίμα των χειλιών μας που στέγνωσαν από τα φιλιά.

Και με το που τελειώσουν τα πρωτοβρόχια θα είμαι εκεί, πρώτος στου τρύγου τα πατητήρια να πίνω το γλυκό κρασί της αγάπης μας .

Μην βιαστείς, άσε το αίσθημα να σε πλανέψει άσε τον έρωτα να παλιώσει, σαν το ώριμο γλυκό κρασί .

Και όταν θα πίνεις στην υγειά του έρωτα μας μην ξεχνάς τούτο το χώμα πως ποτίστηκε, τούτα τα φύλλα πως μεγάλωσαν πως τα χέρια μας και τα σώματα μας δεν χώρισαν .

Μην βιαστείς, δεν θέλω να σε χάσω από κακίες σοδειές , από πίκρες που σαν ξύδι μούδιασαν το στόμα και την ψυχή .

Μην βιαστείς. Η αγάπη περιμένει τα κλωνάρια μπρος στον αέρα δεν φοβούνται.

Μην βιαστείς μέχρι το αίμα του έρωτα μας κρασί γλυκό γίνει και πιούμε στην υγειά του.

Εκεί θα πούμε σε αγαπώ καρδιά μου.

Φευγαλέοι Έρωτες

Τόσες στιγμές άφησε ένας ήλιος.

Μια ζαλάδα πρωινή στα δάση των ονείρων.

Με άφησε φτωχό σε μια πόλη άδεια,

αλλά ικανή να με ξυπνήσει.

Τόσες φωνές ψιθύρισε μια στιγμή

γεμάτη πάθος και αρώματα.

Μια αλήθεια επικρατεί.

Μια πραγματικότητα τόσο αναπόφευκτη.

Μια μοίρα τόσο ψεύτικη,

αλλά συνεχώς νέα και συναισθηματική.

Και εγώ συνεχώς την ανακαλύπτω.

Μέρα με την μέρα.

Λεπτό προς λεπτό.

Τη γνωρίζω αλλά ποτέ ολόκληρη

πάντα μισή σαν την καρδιά μου.

Τόσο άδικο για μερικούς

αρκετά επικίνδυνο για άλλους.

Ο ήλιος φεύγει και έρχεται

το φεγγάρι παίζει με τ’ αστέρια του και κόβεται

μα πάλι γεμίζει με αίμα τον άδειο ουρανό.

Οι ζωές μας άνθη έρμαια των εποχών μας.

Ποσό ποθούμε το καλοκαίρι και διψάμε για χειμώνα.

Το κορίτσι με το μαργαριταρένιο σκουλαρίκι

Δυο μάτια από βροχή έσταξε ο ουρανός.

Δυο μάτια μ’ ένα βαθύ

 και συνάμα αιφνίδιο βλέμμα

που ακινητοποιεί μέχρι

και τον έρωτα πάνοπλο.

Δυο χείλια από μαύρο γλυκό κρασί

ματωμένα σαν αγριοκέρασο.

Δυο χείλια που τ’ άφησε

 η άνοιξη που έφυγε.

Το φως χάνεται στο σκοτάδι

μα το κερί κρατεί ένα μαργαριτάρι

που φέγγει σαν φεγγάρι

στου προσώπου σου την άκρη.

Εκεί χάθηκε το βλέμμα μου

σαν στο φως που προκαλεί η ελπίδα

και η αγνότητα ενός προσώπου

που τόσο πολύ ποθεί

να σκοτώσει κάποιου την ψυχή

με δυο μάτια

και με δυο χείλη

και ένα φεγγάρι στο αυτί.